Nzimande veroordeel geweld by KSUTBlade Nzimande. Foto: Flickr/GovernmentZA Blade Nzimande, die minister van hoër onderwys, het Woensdag die gewelddadige betogings by die Kaapse Skiereiland-Universiteit vir Tegnologie (KSUT) ten sterkste veroordeel. “Hierdie sporadiese anargie wat ons by KSUT waarneem het niks te doen met geldige kwessies soos toegang tot onderrig en die noodsaaklike transformasie daarvan nie. Dit gaan oor ŉ handjievol mense wat kriminele bedoelings het en die lewens en toekoms van duisende studente en hul families wil vernietig,” het Nzimande in ŉ verklaring gesê. Nzimande het bygevoeg geweld op kampusse kan nooit geregverdig word selfs al is daar geldige bekommernisse nie. “In daardie lig gesien is dit totaal onaanvaarbaar dat ŉ paar mense ons land gyselaar hou.” Nzimande het die nodige owerhede gemaan om “sonder genade met hierdie kriminele” af te reken. Hy het studente verder aangemoedig om aan konstruktiewe gesprekke met owerhede en belanghebbendes deel te neem om kwessies op te los. Dít kom nadat gewelddadige betogings Maandag by KSUT begin het en veroorsaak het dat klasse Dinsdag gestaak is. Die studente is glo ongelukkig oor dissiplinêre stappe wat teen vier medestudente by die universiteit geneem word.